Source: http://www.rmp.ee/maksud/maksud_yldiselt/autoritasu-litsentsitasu-maksustamine-2009-05-15
Timestamp: 2018-05-26 21:48:08+00:00
Document Index: 3265750

Matched Legal Cases: ['§ 4', '§ 11', '§ 46', '§ 48', '§ 48', '§ 16', '§ 48', '§ 16', '§ 41', '§ 14', '§ 48', '§ 40', '§ 14', '§ 48', '§ 13', '§ 41']

Autoritasu (litsentsitasu) maksustamine - RMP.ee
Esileht » Maksundus » Maksudest üldiselt » Autoritasu (litsentsitasu) mak ...
15.05.2009 (uuendatud 07.02.2018)
Autoriõigusega seonduvaid küsimusi reguleerib autoriõiguse seadus (edaspidi AutÕS). Autoriõigus tekib kirjandus-, kunsti- ja teadusteostele. Teose autoril tekib kirjandus-, kunsti- ja teadusteose loomisega autoriõigus sellele teosele. Autoriõiguse sisu määravad isiklikud õigused ja varalised õigused. Autori isiklikud õigused on autori isikust lahutamatud ning ei ole üleantavad. Autori varalised õigused on üleantavad, kas üksikute õigustena või õiguste kogumina, kas tasu eest või tasuta (AutÕS-i § 4, § 11 lg-d 1-3).
Teose kasutamist teiste isikute poolt ei lubata teisiti, kui autori poolt oma varaliste õiguste üleandmise (loovutamise) korral või autori poolt antud loa (litsentsi) alusel, välja arvatud AutÕS-i IV peatükis ettenähtud juhtudel, kui teose kasutamine on lubatud autori nõusolekuta (AutÕS-i § 46 lg 1). Autori ja teost kasutada sooviva isiku vahel sõlmitakse autorileping. Autorilepingu võib sõlmida juba olemasoleva teose kasutamiseks või uue teose loomiseks ja kasutamiseks. Olemasoleva teose kasutamise korral kohaldatakse autorilepingule litsentsilepingu alusel võlaõigusseaduses litsentsilepingu kohta sätestatut (AutÕS-i § 48 lg 3). Uue teose loomise ja kasutamise korral kohaldatakse autorilepingule võlaõigusseaduses töövõtu kohta sätestatut (AutÕS-i § 48 lg 4).
Olemasoleva teose kasutada andmise või kasutamise õiguse võõrandamise eest saadav tasu
Tulumaksuseaduse (edaspidi TuMS-i) järgi maksustatakse tulumaksuga kirjandus- kunsti- või teadusteoste (sealhulgas kino- või videofilmi, raadio- või telesaate salvestise või arvutiprogrammi) autoriõiguse kasutada andmise või nende kasutamise õiguse võõrandamise eest saadud tasu litsentsitasuna (TuMS-i § 16 lg 2).
Eelkõige maksustatakse nimetatud sätte alusel tasu, mis autor saab olemasoleva teose kasutamise korral (nimetatud AutÕS-i § 48 lg 3).
TuMS-i § 16 lg 2 nimetatud litsentsitasu maksustatakse brutopõhimõttel, mis tähendab, et kulusid ei saa tulust maha arvata. Juba olemasoleva teose puhul on kulud tehtud varem ning autor saab nn passiivset tulu. Tasu väljamaksmisel peetakse TuMS-i § 41 p 7 alusel tulumaks kinni ning sotsiaalkindlustusmaksetega litsentsitasu ei maksustata.
Uue teose loomise ja selle kasutamine eest saadav tasu
Tulumaksuseaduse järgi maksustatakse füüsilise isiku iseseisvast majandus- või kutsetegevusest, sh loomingulisest tegevusest, saadud tulu ettevõtlustuluna (TuMS-i § 14 lg 2).
Kui teose autori ning selle kasutaja vahel on sõlmitud autorileping uue teose loomiseks ja kasutamiseks (nimetatud AutÕS-i § 48 lg 4) ning isik on teose loonud iseseisvalt, kellestki sõltumatult, teose loomise käigus on tehtud kulusid, näiteks ostetud vahendeid, makstud teenuste eest, riskid on olnud isiku kanda vms, siis on sellel tegevusel ettevõtluse tunnused ning tasu maksustatakse ettevõtlustuluna.
Kui teose autor on füüsilisest isikust ettevõtjana (FIE-na) äriregistrisse või Euroopa Majanduspiirkonna lepinguriigi registrisse kantud, siis ei pea teose kasutaja tulumaksu kinni pidama (TuMS-i § 40 lg 2 p 3) ega sotsiaalkindlustusmakseid maksma. FIE maksab nimetatud maksud ise. FIE soovil võib tema ettevõtlustulu hõlmata ka TuMS-i §-s 16 nimetatud litsentsitasu (TuMS-i § 14 lg 4).
Kui teose autor ei ole registreeritud FIE, siis maksustatakse uue teose loomise eest saadud tasu (nimetatud AutÕS-i § 48 lg 4) brutotuluna kui võlaõigusliku töövõtulepingu alusel saadud tasu (TuMS-i § 13 lg 11).
Teose kasutaja peab võlaõigusliku töövõtulepingu alusel makstud tasult tulumaksu kinni pidama (TuMS-i § 41 p 3).
Võlaõigusliku töövõtulepingu alusel makstud tasu maksustatakse ka sotsiaalmaksu, töötuskindlustusmakse ning kohustusliku kogumispensionimaksega kogumispensionide seadusega sätestatud korras, kui väljamakse tehakse kohustatud isikule.
Seotud märksõnad: autoritasu, autoriõigus, litsentsitasu
Panoraamivabadus – vabadus, mis meil puudub 11.04.2018
Hooletu litsentsileping võib hävitada sinu brändi! 16.10.2017
Tasud loomingulise tegevuse eest 08.03.2017
Autoriõiguse reformipakett 28.09.2016
Millega peab arvestama Eesti äriühing litsentsitasu maksmisel mitteresidendist äriühingule? 15.09.2016
Maksuvaba tulu 2018 koond 17.05.2018
Maksuvaba tuluga tuleb arvestada ka puhkusetasude väljavõtmisel 17.05.2018
Maksuhaldur tuletab meelde, et ebaregulaarsed sissetulekud, sealhulgas puhkusetasud võivad kuu lõikes muuta maksuvaba tulu suurust.
Palun vaadake üle ja vajadusel korrigeerige... dividendid 07.05.2018
Dividendide ja töötasu eristamise arutelus on enam-vähem ühiselt leitud, maksu- ja tolliameti värske juhendmaterjal ei loo õigust, vaid selgitab maksuhalduri seisukohta selles küsimuses. Iseasi on muidugi see, kuidas suhtuda n-ö rangelt soovituslikesse teavituskirjadesse sisuga "Palun vaadake üle ja vajadusel korrigeerige...".
Kas tead, et... 03.05.2018
KAS TEAD, et kui koostada 2017. aasta aastaaruannet, ei tohiks enam kasutada mõistet bilansipäev, vaid nüüd on kasutusel uus mõiste, milleks on aruandekuupäev. Alus: RTJ 1
Mida võidab ja mida kaotab tööandja auto ümbervormistamisega isiklikuks sõiduautoks 20.04.2018
Kuna tööandjad registreerivad massiliselt autosid ümber isiklikeks sõidukiteks, siis tekib kindlasti küsimus - miks nii tehakse.Ajend on muidugi kahtlemata liigkõrge erisoodustusmaksu vältimine, sest erinevalt n-ö vanast heast korrast, mil sai kilomeetripõhiselt erasõidud hüvitada, tuleb nüüd iga erasõidu korral, iga töötaja pealt ja arvestades iga autot erisoodustusena maksustada kõik kilovatid.Kindlasti on neid, kes sõitsidki erasõite nii palju, et neid uus kord ei morjenda, eriti kui autol kilovatte napib, kuid teistel on põhjust vaadata ihalevalt veokite poole, mõnel on mõttekas erasõidud "keelata" ning neil, kellele kumbki variant ei sobi, on mõttekas vormistada autod ümber isiklikeks.
Nõuandeid korteriühistutele. Kuidas rakendada uut korteriomandi- ja korteriühistu seadust?
Raamat pakub korteriühistutele abi ja selgitusi tänavu 1. jaanuaril jõustunud ko...